RÅDETS AFGØRELSE

af 23. marts 1998

om indgåelse på Fællesskabets vegne af den europæiske konvention om beskyttelse af hvirveldyr, der anvendes til forsøg og andre videnskabelige formål

(1999/575/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A sammenholdt med artikel 228, stk. 2 og stk. 3, første afsnit;

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

1) Rådet vedtog den 24. november 1986 direktiv 86/609/EØF(4) om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål, og indførte dermed fælles regler, der indeholder principperne, målsætningerne og de vigtigste bestemmelser i den europæiske konvention om beskyttelse af hvirveldyr, der anvendes til forsøg og andre videnskabelige formål;

2) bestemmelserne i nævnte direktiv og konvention har indvirkning på vilkårene for fremstilling og markedsføring af de varer og stoffer, til hvis udvikling de pågældende forsøg foretages; disse bestemmelser bidrager derfor til den tilfredsstillende funktion af det indre marked;

3) anvendelse af primater til forsøg og andre videnskabelige formål indebærer risiko for lidelse for de pågældende dyr og må derfor begrænses;

4) anvendelsen af primater til forsøg og andre videnskabelige formål har medført indfangning af primater i naturen, og på grund af de lidelser og tab, som indfangning og transport kan medføre, bør dette undgås, når det overhovedet er muligt;

5) det femte handlingsprogram på miljøområdet sigter imod at tage positive skridt til at reducere antallet af dyr, der anvendes til forsøg, med 50 % inden år 2000; denne målsætning må imidlertid ikke lægge hindringer i vejen for fastsættelsen og opnåelsen af mere ambitiøse mål;

6) Fællesskabet intensiverer sine bestræbelser på at udvikle erstatningsmetoder og computerstøttede simulationsmodeller under særligt hensyn til det arbejde, der udføres af Det Europæiske Center for Validering af Alternative Metoder (ECVAM), således at målet at begrænse dyreforsøg kan nås i nær fremtid;

7) Fællesskabet støtter endvidere alle projekter, der fremmer en fuldstændig og ukompliceret udveksling af oplysninger om anvendelsen af dyr til forsøg og foreskriver, at dobbeltforsøg skal undgås, bl.a. gennem regler vedrørende ansøger nummer to;

8) Fællesskabet undertegnede den europæiske konvention om beskyttelse af hvirveldyr, der anvendes til forsøg og andre videnskabelige formål, den 10. februar 1987;

9) det er nødvendigt, at Fællesskabet godkender nævnte konvention -

TRUFFET FØLGENDE AFGØRELSE:

Artikel 1

Fællesskabet godkender den europæiske konvention om beskyttelse af hvirveldyr, der anvendes til forsøg og andre videnskabelige formål, idet der dog tages forbehold med hensyn til artikel 28, stk. 1, heri.

Teksten til konventionen findes i bilag A.

Teksten til forbeholdet findes i bilag B.

Artikel 2

1. Rådets formand bemyndiges til at udpege den eller de personer, som kan deponere instrumentet om godkendelse af konventionen hos Europarådets generalsekretær i overensstemmelse med konventionens artikel 31.

2. Når den eller de dertil udpegede personer deponerer instrumentet om godkendelse, tager vedkommende i overensstemmelse med konventionens artikel 34, stk. 1, det forbehold, der findes i bilag B til denne afgørelse.

Artikel 3

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 23. marts 1998.

På Rådets vegne

M. MEACHER

Formand

(1) EFT C 200 af 5.8.1989, s. 8.

(2) EFT C 291 af 20.11.1989, s. 43, og

EFT C 269 af 16.10.1995, s. 38.

(3) EFT C 329 af 30.12.1989, s. 10.

(4) EFT L 358 af 18.12.1986, s. 1.